 لبارح شفت المرأة الحديدية مباشرة، واحد خونا كان هو ومرتو فالشارع، من دوك لي كيلبسو قاميجة زرقة مع سروال قطيفة وسباط ديال 100 درهم ، قصير، مشعكك، وشوية ديال اللحية، معاه مرتو بجلابة عادية وخرقة، وصفرة بحال الى كتعاني من تسمم كحولي، وهازة دري صغير فيدها باقي رضيع، تزايدو فالهدرة وهو يجمعها معاها بواحد التصرفيقة حارة، برد فيها كاع دوك الغدايد ديال الحياة لي عايش، مرتو تكمشات ورامت الحيط حتى أح ماقالتهاش فديك اللحظة المرأة الحديدية كانت دايزة بطوموبيلتها معاها بنتها قرطاسة لابسة كيطما وسبرديلة داكشي سينيي، والمرأة الحديدية ضاربة الكلاص، وقفات طوموبيلتها ديك الساعة ونزلات لخونا، المشهد أثر فيها، وخلاها تنتافض بحال لي هي لي كلات هاديك التصرفيقة، نزلات لخونا شنقات عليه مخلاتش فيه سبان ومعيور، خونا شد مرتو وهرب للطاكسيات ديال العوامة، طلع فالطاكسي وقال مع راسو صافي راه فلت، ولكن المرأة الحديدية ليست ككل النساء، وقفات الطاكسي ودخلات وسط منو وبدات على خونا بالسبان والمعيور، فهاد الأثناء زوجة صاحبنا عطاتو الولد يشدو ونزلات كترغب وتزاوك فالمرأة الحديدية دفاعا عن بعلها لي عاد صرفقها حتى بانو ليها النجوم، كانت باغا تجنبو خطر المرأة الحديدية، كانت كتدافع عليه، كانت كتخوض المعركة فبلاصتو، كانت ولية مغلوبة على أمرها، راضية بما كتبه القدر عليها، كانت من صحاب يضربني وميخلي لي يضربني، الجوقة كانت سلبية كالعادة، لم تدن الزوج، بل بغاو يدخلو بخيط بيض، أي يبعدو المرأة الحديدية من قدام الطاكسي ويهدأوها تمشي بحالها، وفنفس الوقت بلا ميناصروها لأنها حقا قامت بعمل بطولي، كانت بوحدها فمواجهة المجتمع والزوج والزوجة، بنتها متدخلاتش واقفة حداها وكتشوف واثقة بأن أمها فران وقاد بحومة، وواثقة فأن المرأة لي ولداتها ماشي ولية وإنما كرأة حقيقية قادرة تاخض معاركها راسها. أنا كنت واقف وكنفكر فالموقف كاين مجال فين نتدخل لأن البنية الجسدية ديالي أضخم من خونا، وقادر أنني نشتف عليه فحالة دار شي تصرف عدواني اتجاه المرأة، ولكن باش نتدخل ديك الساعة وأناصر المرأة الحديدية، مكانش المجال، لأنها كانت مسيطرة على الوضع، السبان لم يشفي غليلها كانت كتصرف بحال اى الإهانة موجهة ليها شخصيا، كانت باغا تفتارس خونا ، تقصيه تلحق بيه أكبر ضرر ممكن باش يتعلم مايمدش يدو على العيالات. أنا ماشي ضد العنف فالعلاقات بين الناس بصفة عامة، بين الرجل والرجل أو المرأة والرجل، ولكن ضد الحكرة، ضد استغلال الضعف ديال الآخر من أجل اثبات الذات أو التعبير عن الغضب، حتى أنا كنضرب صاحبتي وهادي ماشي شي حاجة كنفتاخر بيها، ولكن حيث العنف جزء من علاقتنا وداخل فإطار الندية، كنضاربوا أنا وياها، ماشي كنضربها وهي مغلوبة عن أمرها، ماشي كنحكرها، كاين بعض العلاقات لي كيكون العنف هو صمام الأمان ديالها، أو كيكون هو النكهة لي كتميزها، ولكن ديما في اطار التوافق والتراضي بين الطرفية وإقتناع منهم بأن العنف هو جزء من علاقتهم لي يمكن تعتبر غير عادية، ولكن أنا ماشي مثال وماشي عادي أو طبيعي، يمكن تعتابر علاقتي علاقة مرضية بين جوج بسيكوباط، ولكن العادي هو أن الإنسان بصفة عامة ماخاصوش يحكر، سواء راجل يحكر مرأة أو مرأة تحكر سراق الزيت. فهاد المشهد كانوا جوج شخصيات متناقضة، الزوجة لي كلات التصرفيقة وتهانت وتذلات وسط الشارع، ومع ذلك مادارتش ردة فعل لي أو تنتافض على التصرف الحيواني ديال الزوج، فرضى وخضوع تام من طرفها لبعلها، بحال الى الطبيعي والعادي هو أنه يضربها، وكانت المرأة الحديدية لي نتافضات ودارت رد فعل ديال وحدة عندها كبرياء عندها كرامة وحدة مكتحكرش ومكتقمعش، بحال هاد المرأة ممحتاجش من النسائيات أنهم يتدخلوا ويدافعوليها على حقوقها، ممحتاجاش للراجل أنه ينصفها أو يتصدق عليها بالمعاملة الحسنة، بحال هادي هي كتاخد حقها بيديها، هي لي كتعطي قيمتها الذاتية لراسها ماشي كتستمدها من الآخر أو المحيط، وماواقفاش على أي واحد فهاد الكون باش يهز من قيمتها أو يحتارمها شفقة، لأنها فارضة احترامها صحة على الجميع، لأنه غي كتشوف كيفاش تصرفات ونتافضات كتعرف بلي أنك فمواجهة مرأة حرة حقيقية، بحال هادي هوما لي كيربيو بنات شخصيتهم قوية وعاطيين قيمة لراسهم. الشخصية التانية هي ديال الزوجة، لي واكلة تصرفيقة فالشارع من عند بوكيمون، وهادشي ره غي فالشارع أما فالدار العالم الله، بحال هادي رباوها واليديها على أن الهدف من الحياة هو زوج يسترها ووليدات وتحافض عليهم، كل ماصبرات للقمع وللعصى أو للمشاكل وتجاوزاتهم كل ماكانت تعتبر ناجحة، بحال هادي حتى ملي كتجي تشكي لمها على آش كيدير معاها راجلها، الأم ديالها ماشي كتناصرها ولكن كتفكرها بأن باها حتى هو كان جرتيلة وكيتكرفص على مها، وأنعا صبرات معاه وهاهو الحمد الله تبدل ، وأنها كون مصبراتش مكانتش تكبر هاد لولاد حتى يكبرو ويتزوجو ويديرو ديورهم حتى هوما وولادهم، كثورت المازوشية فبنتها من خلال نقل تجربتها ومعاناتها، النجاح عندها ماشي هو أنها تتحدى هادشي، وانما أنها تبقى تحت سقف بالحلال ومتطلقش حيث أبغض الحلال عند الله هو الطلاق، وأن المطلقة فالحومة هي فاشلة اجتماعيا وهي مشروع عاهرة أو عاهرة ولو بالتهمة، وأن المرأة الحقيقية خاصها تكافح وتصبر وتربي وليداتها وهاداك هو هدفها فالحياة، بحال هاد البنت كتشوف فراجلها هو المنقذ، لأنها بلا مهارات بلا شواهد بلا صحة بلا شخصية لي تأهلها تواجه الحياة بوحدها بلا متتكل على راجل سواء باباها أو زوجها، وبلا جمال لي يخليها على الأقل تخرج للدعارة، بحال هادي كتشوف راسها الى طلقات صافي وجودها تلغى، لذا كانت كتدافع على البوكيمون ديالها من انتفاضة المرأة الحديدية من أجلها، كانت فصف راجلها ماشي فصفها، حيث هي معتابرة راسها كوكوط أو ثلاجة ديال راجلها يدير فيها مابغا، الموهيم هو يجيبليها ماتاكل ويسترها فالحلال. تحية للمرأة الحديدية لي بينات وسط الشارع أنها أقوى وأصلب وأنها حرة ، بحال هاد المرأة هوما لي غادي يربيو لينا العيالات الحرات معامن غادي نعيشو مستقبلا وبيهم غادي نفتاخرو. 
لعيالات علاش قادات. رجل وضيع صرفق مراتو فالشارع فنطجة نزلات ليه سيدة حارة وحرة وها اش دارت ليه